1.3 ลักษณะการประกอบธุรกิจ

1.3.1 พัฒนาที่สำคัญ

บริษัทฯ
ได้มีการเปลี่ยนแปลงและการพัฒนาที่สำคัญเกี่ยวกับการประกอบธุรกิจและการบริหารงานในระยะเวลาหลายปีที่ผ่านมา
ดังต่อไปนี้

ปี 2550

-   กลุ่มบริษัท Global Process System Inc. (GPS)
    ซึ่งมีสำนักใหญ่อยู่ที่สาธารณรัฐอาหรับเอมิเรตส์ เป็นผู้เชี่ยวชาญในด้านการผลิต
    และออกแบบทางวิศวกรรมเกี่ยวกับอุปกรณ์การผลิตน้ำมัน และก๊าซธรรมชาติ
    ซึ่งมีความพร้อมด้านการลงทุนและบุคคลากร
    ได้เข้าร่วมเป็นพันธมิตรทางธุรกิจโดยการร่วมลงทุนกับทางบริษัทฯ ถือหุ้นในสัดส่วนร้อยละ
    17.50 ของทุนจดทะเบียนที่ชำระแล้ว

-   บริษัทฯ ได้จัดตั้งระบบคุณภาพเพื่อกำกับ และเป็นแนวทางการดำเนินงานในส่วนต่างๆ
    ภายในองค์กร โดยเล็งเห็นว่าในการประกอบธุรกิจปัจจุบัน
    บริษัททั้งในและต่างประเทศจะร่วมธุรกิจกันบนพื้นฐานของการทำงานที่เป็นระบบสากล
    โดยเฉพาะอย่างยิ่งธุรกิจด้านน้ำมันและก๊าซ ดังนั้น บริษัทฯ
    วางเป้าหมายที่จะได้การรับรองระบบคุณภาพ ISO และให้สอดคล้องกับผู้ร่วมทุนต่างประเทศ
    (GPS) ซึ่งมีระบบคุณภาพนี้อยู่แล้ว จึงได้จัดตั้งฝ่ายระบบคุณภาพขึ้นในเดือนกันยายน 2550
    โดยมีตัวแทนจากผู้บริหารกำกับดูแลระบบคุณภาพ (Quality Management
    Representative) และดำเนินการคัดเลือกจัดจ้างบริษัทที่ปรึกษาชื่อ บริษัท แมสบิสซ์ จำกัด
    เมื่อวันที่ 6 ธันวาคม 2550 ให้เป็นผู้วางระบบ การจัดทำเอกสาร
    และการอบรมให้เป็นไปตามข้อกำหนดของระบบคุณภาพสากล (ISO 9001: 2000)

ปี 2551

-   บริษัทฯ จัดเตรียมความพร้อมด้านบุคลากร และระบบเอกสารที่เกี่ยวกับการรับรองระบบคุณภาพ
    ISO พร้อมกับรับการตรวจสอบเพื่อการรับรองระบบ จากหน่วยงานรับรองระบบคุณภาพ
    (Certify Body) TUV-SUD ซึ่งได้ผ่านเกณฑ์การตรวจสอบ ต่อมาบริษัทฯ ได้ใบรับรอง
    (Certificate) ด้านการออกแบบ (Design) การประกอบติดตั้งงานอุตสาหกรรม
    (Fabrication) การจัดซื้อจัดหา (Procurement) และการทดสอบทั้งระบบ
    (Commissioning) ในธุรกิจน้ำมัน ก๊าซ และอุตสาหกรรมที่เกี่ยวเนื่อง ทั้งนี้
    ใบรับรอง(Certificate) ได้มีผลบังคับใช้ตั้งแต่วันที่ 2 กรกฎาคม 2551
    และจะมีการต่ออายุของใบรับรองทุกๆ 3 ปี

-   บริษัทได้เพิ่มทุนจำนวน 406,606,362 หุ้น โดยมูลค่าที่ตราไว้หุ้นละ 1 บาท เป็นจำนวน
    981,106,362 หุ้น เพื่อ

1.  เสนอขายให้แก่ GPS จำนวน 100,537,500 หุ้น ในราคาหุ้นละ 1.10 บาท

  2. รองรับการออก และเสนอขายใบสำคัญแสดงสิทธิที่จะซื้อหุ้นสามัญของบริษัทฯ แก่ GPS จำนวน
  254,363,862 หุ้น โดยกำหนดให้ใช้สิทธิซื้อหุ้นสามัญของบริษัทฯ ในอัตราส่วนใบสำคัญแสดงสิทธิ
  1 หน่วยต่อหุ้นสามัญ 1 หุ้น ในราคาหุ้นละ 1.32 บาท อายุของใบสำคัญแสดงสิทธิ 1 ปี
  สิ้นสุดวันที่ 22 กุมภาพันธ์ 2552

  3. รองรับการออก และเสนอขายใบสำคัญแสดงสิทธิที่จะซื้อหุ้นสามัญของบริษัทฯ
  ให้แก่กรรมการและพนักงานจำนวน 51,705,000 หุ้น
  โดยกำหนดให้ใช้สิทธิซื้อหุ้นสามัญของบริษัทในอัตราส่วนใบสำคัญแสดงสิทธิ 1 หน่วยต่อหุ้นสามัญ 1
  หุ้น ในราคาหุ้นละ 1.65 บาท อายุของใบสำคัญแสดงสิทธิ 5 ปี

-   บริษัทจัดหางาน พี เอ อี คอนสตรัคชั่น จำกัด
    ซึ่งเป็นบริษัทย่อยที่ได้มีการจดทะเบียนเปลี่ยนแปลงชื่อใหม่เป็น บริษัท พีเออี คอนสตรัคชั่น
    จำกัด เมื่อวันที่ 21 ธันวาคม 2550 ได้จดทะเบียนเปลี่ยนแปลงชื่อใหม่อีกครั้งเป็น บริษัท
    พีเออี คอนสตรัคชั่น รีซอร์สเซส จำกัด เมื่อวันที่ 6 มิถุนายน 2551

-   ในเดือนสิงหาคม 2551 บริษัท แปซิฟิค รีซอร์สเซส อินเตอร์เนชั่นแนล จำกัด
    ซึ่งเป็นบริษัทย่อย ได้เข้าซื้อทรัพย์สินของ บริษัท ดับบลิวเอ็นเอสอาร์ เอ็นจิเนียริ่ง จำกัด
    ซึ่งประกอบธุรกิจรับเหมางานติดตั้งระบบไฟฟ้า เครื่องมือวัด
    และการให้บริการเครื่องมืออุปกรณ์ในกลุ่มปิโตรเคมี โรงกลั่นน้ำมัน โรงผลิตกระแสไฟฟ้า
    และบริษัทในนิคมอุตสาหกรรมต่างๆ ซึ่งมีมูลค่ารวมของรายการทั้งสิ้น 123.70 ล้านบาท
    (ประกอบด้วยหนี้สินจำนวน 88.2 ล้านบาท และเงินสดที่ต้องชำระเพิ่มอีก 35.5 ล้านบาท)
    และได้จดทะเบียนเปลี่ยนแปลงชื่อใหม่เป็น บริษัท ดับบลิวเอ็นเอสอาร์ แปซิฟิค จำกัด เมื่อวันที่
    2 กันยายน 2551

-   ในเดือนธันวาคม 2551 ได้มีการปรับโครงสร้างการถือหุ้นของบริษัท ดับบลิวเอ็นเอสอาร์
    แปซิฟิค จำกัด โดย Innovative Technologies (iNe) Ltd. (Cayman)
    ซึ่งเป็นบริษัทย่อยของ GPS เข้ามาถือหุ้นคิดเป็นร้อยละ 30 และคุณโสภา สงวนหงษ์
    กรรมการบริหารของ บริษัท ดับบลิวเอ็นเอสอาร์ แปซิฟิค จำกัด
    ซึ่งอดีตเคยเป็นกรรมการผู้จัดการของ บริษัท ดับบลิวเอ็นเอสอาร์ เอ็นจิเนียริ่ง จำกัด
    ถือหุ้นสามัญร้อยละ 9.9

ปี 2552

-   บริษัทฯ ได้ปรับปรุงและขยายศักยภาพของโรงประกอบทั้ง 2 แห่ง ที่จังหวัดสงขลา
    และจังหวัดระยอง เพื่อรองรับการเติบโตของตลาด

-   ผลจากวิกฤตเศรษฐกิจที่กระทบต่อตลาดหุ้นทั่วโลก รวมทั้งตลาดหุ้นไทย จากสถานการณ์ดังกล่าว
    GPS ตัดสินใจไม่ใช้สิทธิซื้อหุ้นบริษัทฯ ตามกำหนด ดังนั้น แผนการขยายงาน
    และการลงทุนของบริษัทฯ จึงหยุดชะงัก
    อันเป็นผลมาจากเม็ดเงินที่คาดว่าจะได้รับไม่เป็นไปตามการคาดการณ์

-   เพื่อรองรับการเติบโตของอุตสาหกรรมในบริเวณระยอง และนิคมอุตสาหกรรมมาบตาพุด
    รวมทั้งขยายตลาดของบริษัทฯ ทั้งในและต่างประเทศ บริษัทฯ
    ยื่นขอรับการส่งเสริมการลงทุนต่อ คณะกรรมการส่งเสริมการลงทุนในวันที่ 5 มกราคม 2552
    โดยเลือกโรงงานสาขาที่ระยองเป็นโรงงานนำร่อง ซึ่งเป็นกิจการผลิตโครงสร้างโลหะ
    (Steel Structures) ที่ใช้ในการก่อสร้าง และอุปกรณ์สำหรับงานอุตสาหกรรม
    (Fabrication Industry) ประเภท 4.19 ต่อมา
    คณะกรรมการส่งเสริมการลงทุนได้มีมติอนุมัติให้การส่งเสริมการลงทุน ตามบัตรส่งเสริมเลขที่
    1476(2)/2552 ลงวันที่ 12 มิถุนายน 2552 โดยได้รับสิทธิประโยชน์หลักๆ ดังต่อไปนี้คือ

1.  ได้ลดหย่อนอากรขาเข้าสำหรับเครื่องจักรกึ่งหนึ่งเฉพาะอากรขาเข้าตั้งแต่ร้อยละ 10 ขึ้นไป

2.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการรวมกันไม่เกินร้อยละ
    100 ของเงินลงทุน ไม่รวมค่าที่ดิน และทุนหมุนเวียนมีกำหนดไม่เกิน 3
    ปีนับแต่วันที่เริ่มมีรายได้จากการประกอบกิจการนั้น

3.  ได้รับยกเว้นอากรขาเข้าสำหรับวัตถุดิบ
    และวัสดุจำเป็นที่ต้องนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลา
    1 ปี นับแต่วันนำเข้าครั้งแรก

  จากสิทธิประโยชน์ดังกล่าวข้างต้นนั้น บริษัทฯ เชื่อมั่นว่าบริษัทฯ
  มีศักยภาพที่จะแข่งขันกับคู่แข่งในตลาดได้ และในอนาคตอันใกล้นี้บริษัทฯ
  มีนโยบายที่จะยื่นขอรับการส่งเสริมการลงทุนสำหรับโรงงานสาขาที่จังหวัดสงขลา
  เพื่อรองรับการเติบโตของตลาดทางภาคใต้ และในอ่าวไทย เช่น กลุ่มลูกค้า เชฟรอน และ
  ปตท. สำรวจและผลิตปิโตรเลียม เป็นต้น

ปี 2553

-   จากที่บริษัทฯ ได้รับความไว้วางใจในคุณภาพงาน ตลอดการดำเนินงานร่วมกับ บริษัท
    เชฟรอนประเทศไทยสำรวจและผลิต จำกัด (“เชฟรอน”)
    ในจังหวัดสงขลามาเป็นเวลานานเกือบ 20 ปี
    จึงส่งผลทำให้โรงประกอบจังหวัดระยองมีโอกาสได้รับงานจาก บริษัท เชฟรอนออฟชอร์
    (ประเทศไทย) จำกัด ซึ่งดูแลการผลิตน้ำมันและก๊าซธรรมชาติบริเวณแท่นขุดเจาะของ
    เชฟรอน ด้านเหนือของอ่าวไทย อีกทั้ง เชฟรอน
    กำลังดำเนินงานภายใต้ระบบการบำรุงรักษาเชิงป้องกัน (Preventive Maintenance
    Program) ทำให้มีความต้องการด้านนี้ในระยะยาว ดังนั้น บริษัทฯ
    จึงมีการผสมผสานทรัพยากรทั้งบุคคลากร เครื่องมือ และอุปกรณ์
    ของทั้งหน่วยงานสงขลาและระยอง โดยคำนึงถึงประโยชน์สูงสุดต่อลูกค้าในการประสานงานกัน
    ระหว่างบริษัทฯ กับ เชฟรอน ทั้งสองแห่ง
    และเป็นการดีที่โรงประกอบจังหวัดระยองจะได้รับงานอย่างต่อเนื่องในอนาคต

-   บริษัทฯยังได้เซ็นสัญญาบริษัท เชฟรอนประเทศไทยสำรวจและผลิต จำกัด (“เชฟรอน”)
    ทางด้านงานออกแบบ และวิศวกรรม (Design & Engineering Services)
    ลักษณะงานจะเป็นงานออกแบบนอกชายฝั่ง ซึ่งมีการแข่งขันน้อย
    ทำให้บริษัทฯมีผลประกอบการสูงขึ้น โดยเข้าเซ็นสัญญาเป็นที่เรียบร้อยแล้วเมื่อเดือนตุลาคม
    2553 และต่อเนื่องไปจนถึงกันยายน 2557

-   บริษัทฯ ได้ทำการปรับปรุงและขยายโรงประกอบที่จังหวัดสงขลาและจังหวัดระยอง
    เพื่อเพิ่มศักยภาพในการให้บริการแก่ลูกค้า ตั้งแต่ในปี 2552 นั้น
    ปัจจุบันโรงประกอบทั้งสองได้พร้อมให้บริการเป็นที่เรียบร้อยแล้ว อีกทั้ง ในปีที่ผ่านมา บริษัทฯ
    ได้มีโอกาสเข้านำเสนอการผ่านการพิจารณาคุณสมบัติเพื่อร่วมประมูลงานกับ ปตท.สผ.
    ในโครงการ Call-out Service ซึ่งปัจจุบันบริษัทฯ
    ได้ผ่านการตรวจสอบและพิจารณาคัดเลือกจาก ปตท.สผ. ทั้งในส่วนของระบบคุณภาพ
    (Quality Assurance) การควบคุมคุณภาพ (Quality Control)
    รวมทั้งในส่วนนโยบายคุณภาพ สุขอนามัย ความปลอดภัย และสิ่งแวดล้อม (Quality of
    Health Safety and Environment)
    และด้านความพร้อมของทรัพยากรทั้งด้านบุคคลากรเครื่องมือ และอุปกรณ์ ทั้งนี้ ปตท.สผ.
    เป็นลูกค้ารายใหญ่ซึ่งมีความมั่นคงและมีอัตราการขยายงานอย่างต่อเนื่อง ดังนั้น
    จึงเป็นโอกาสในการขยายฐานรายได้ของบริษัทฯ ไปพร้อมกัน
    ซึ่งจะส่งผลดีต่อการเติบโตอย่างยั่งยืน ในระยะกลางและระยะยาว

-   บริษัทฯ
    ได้มุ่งเน้นและให้ความสำคัญต่อระบบคุณภาพอันเป็นสิ่งสำคัญพื้นฐานในการกำหนดวิสัยทัศน์
    พันธกิจ และเป้าหมายในการดำเนินงานอย่างมีประสิทธิภาพและประสิทธิผล  บริษัทฯ
    จึงได้พัฒนาและปรับปรุงการดำเนินงานเพื่อให้สอดคล้องกับนโยบายและระบบบริหารคุณภาพมาตรฐานสากล
    และขณะนี้ บริษัทฯ ได้ประสบผลสำเร็จและได้รับการรับรองระบบบริหารงานคุณภาพ
    ตามมาตรฐาน ISO9001:2008 เรียบร้อยแล้ว

-   บริษัทฯ ได้ขายหุ้นสามัญทั้งหมดของ บริษัท ดับบลิวเอ็นเอสอาร์ แปซิฟิค จำกัด
    ซึ่งบริษัทถือหุ้นอยู่ร้อยละ 60 ออกไป เพื่อลดภาระของบริษัทฯ จากการที่บริษัท
    ดับบลิวเอ็นเอสอาร์ แปซิฟิค จำกัด มีผลขาดทุนอย่างต่อเนื่อง

ปี 2554

-   บริษัทฯ มีแผนการขยายการผลิตของโรงประกอบที่จังหวัดระยอง
    เพื่อเพิ่มศักยภาพการให้บริการให้เพียงพอต่อความต้องการของลูกค้าที่มีจำนวนมากขึ้นโดยมีลูกค้าหลัก
    คือ Chevron และเครือปตท.
    นอกจากนี้ทางหน่วยงานบริการธุรกิจน้ำมันและแก๊สธรรมชาติได้มีแผนการเพิ่มหน่วยปฏิบัติการโรงประกอบที่
    อ.ลานกระบือ จังหวัดกำแพงเพชร เพื่อรองรับการขยายกำลังการผลิตจากโครงการ S1
    แหล่งน้ำมันบนฝั่ง (onshore) ที่มีขนาดใหญ่ที่สุดในประเทศ ซึ่งประกอบด้วยพื้นที่ ใน 3
    จังหวัด (พิษณุโลก พิจิตร และสุโขทัย) โดยกลุ่มลูกค้าหลักคือ ปตท.สผ. โดย โครงการ S1
    เริ่มผลิตครั้งแรกในปี 2525 อายุสัมปทานคงเหลือ 10 ปี สิ้นสุดปี 2564
    และสามารถต่ออายุได้อีก 10 ปี โดยปริมาณผลิตน้ำมันของ S1 ปัจจุบันที่ 2.4
    หมื่นบาร์เรล/วัน โดยปตท.มีแผนที่จะลงทุนเพิ่มเติมเพื่อขยายกำลังผลิตสูงสุดเป็น 3
    หมื่นบาร์เรล/วันภายใน 1-2 ปี ข้างหน้า
    จุดแข็งของโครงการนี้คือแหล่งผลิตดังกล่าวไม่มีปัญหาด้านสิ่งแวดล้อมที่ขัดแย้งกับชุมชนรอบๆโครงการ
    โดยนโยบายในการดำเนินธุรกิจเป็นที่แน่นอนว่าในทุกหน่วยงานย่อยและการดำเนินโครงการทุกโครงการของหน่วยงานบริการธุรกิจน้ำมันและแก๊สธรรมชาติ
    จะคำนึงมุ่งเน้นถึงสุขอนามัย ความปลอดภัย และสิ่งแวดล้อม (Health Safety and
    Environment)
    คุณภาพของงานที่ได้ตรงตามมาตรฐานและการส่งมอบงานตรงตามกำหนดเวลาเพื่อความพึงพอใจสูงสุดแก่ลูกค้า

-   หน่วยงานบริการ E&I ได้มีการปรับขยายขอบเขตงานบริการครอบคลุมถึง การให้บริการ
    Engineering เพื่อสนองความต้องการของลูกค้ากลุ่ม
    ธุรกิจพลังงานที่มีความต้องการบริการจากบริษัทในขอบเขตที่กว้างขึ้น
    เพื่อความสะดวกคล่องตัวในการทำงานในรูปแบบ One Stop Service
    จากขยายขอบเขตงานดังกล่าวหน่วยงานบริการ E&I จึงเปลี่ยนเป็น หน่วยงานบริการ
    Engineering Service การบริการจะคลอบคลุมทั้ง Off Shore เละ On Shore
    โดยบริการที่มีในหน่วยนี้ได้แก่ Piping, Process, Electrical & Instrumentation
    and Structural ซึ่งเริ่มตั้งแต่งานบริการสำรวจสภาพหน้างาน, Calculation และ
    Design โดยมีลูกค้าหลัก คือ Chevron และบริษัทในเครือ IRPC
    ยังคงให้ความไว้วางใจในคุณภาพและบริการของบริษัทอย่างดีเสมอ

-   บริษัทฯ ได้รับความเชื่อมั่นจากบริษัท ปตท.โกลบอลเคมิคอล (PTTAR-PTTCH) ให้
    ดำเนินงานโครงการก่อสร้างและวางระบบดักจับไอระเหย มูลค่าโครงการ 203 ล้านบาท
    เริ่มดำเนินการในเดือน ตุลาคม 2554 โดยมีระยะเวลาโครงการ 1 ปี
    โดยโครงการนี้จะปฏิบัติการที่โรงประกอบ จ. ระยอง
    ส่วนสถานที่ก่อสร้างและติดตั้งคือโรงงาน PTTGC ที่จ. ระยอง

-   บริษัทฯ ได้เพิ่มแผนกการสื่อสารขึ้นเพื่อรองรับงานด้านการสื่อสาร ซึ่งในอดีตบริษัทฯ
    เคยรับดำเนินงานด้านการสื่อสารอยู่และ บริษัทฯ
    เล็งเห็นว่าธุรกิจด้านการสื่อสารเป็นธุรกิจที่สามารถสร้างกำไรให้กับบริษัทได้ อีกทั้งบริษัทฯ
    ยังมีพนักงานที่มีความสามารถและมีประสบการณ์ทางด้านนี้อยู่

-   บริษัทได้รับงานจ้างเหมาก่อสร้างในโครงการ Ramada Plaza Hotel , Element ,
    Niche Car รวมถึงงานเพิ่มของโครงการ Modus งานปรับปรุงอาคาร คอลเกต
    ปาลม์โอลีฟ, งานปรับปรุงโครงการ ซินเซียเย้อเป้า รวมมูลค่างานทั้งสิ้นกว่า 900 ล้านบาท

-   บริษัทฯ ได้ดำเนินกิจกรรมสัมพันธ์กับนักลงทุน โดยเข้าร่วมกิจกรรม “
    บริษัทจดทะเบียนพบผู้ลงทุน ( Opportunity Day) ซึ่งจัดขึ้นโดย
    ตลาดหลักทรัพย์แห่งประเทศไทย เพื่อบริษัทฯ
    จะได้ชี้แจงข้อมูลเกี่ยวกับธุรกิจและการดำเนินงานของบริษัทฯ ให้แก่นักลงทุนทราบ ในปี 2554
    บริษัทฯ ได้เข้าร่วมกิจกรรมนี้จำนวน 3 ครั้ง

1.3.2 การประกอบธุรกิจ

ภาพรวมของการประกอบธุรกิจของบริษัทฯ และบริษัทย่อย

[]

1.3.3 โครงสร้างรายได้

บริษัท พีเออี (ประเทศไทย) จำกัด (มหาชน) ประกอบธุรกิจ 2 ประเภทหลัก โดยมียอดขาย
หรือโครงสร้างรายได้แยกตามสายงานในระยะเวลา 3 ปีย้อนหลัง ดังนี้

  ---------------------------- ----------- ------- --------- ------- --------- -------
  โครงสร้างรายได้                2554                2553              2552      

  (บริษัทฯ)                      พันบาท %             พันบาท     %       พันบาท     %

  1. ธุรกิจไฮโดรคาร์บอน                                                            

  1.1 แผนกไฟฟ้าและติดตั้งเครื่องมือ   47,971      3.51    62,437    11.27   28,749    4.47

  1.2 โรงประกอบระยอง           432,317     31.61   64,350    11.62   67,746    10.54

  โรงประกอบสงขลา               67,205      4.92    66,173    11.95   34,041    5.3

  1.3 บริการน้ำมันและก๊าซธรรมชาติ   154,570     11.30   125,399   22.64   134,689   20.97

  รวม                          702,063     51.34   318,359   57.48   265,225   41.28

  2. ธุรกิจโครงสร้างพื้นฐาน                                                          

  2.1 ก่อสร้าง                   665,082     48.63   233,725   42.20   377,008   58.67

  2.2 วิศวกรรมไฟฟ้าและเครื่องกล                        -         -       -         -

  2.3 สื่อสาร                                        -         -       -         -

  2.4 ซื้อขาย                    386         0.03    1,824     0.33    319       0.05

  รวม                          665,468     48.66   235,549   42.52   377,327   58.72

  รวมทั้งสิ้น                      1,367,531   100     553,908   100     642,552   100
  ---------------------------- ----------- ------- --------- ------- --------- -------

นโยบายการแบ่งการดำเนินงานของบริษัทในเครือ ในกรณีที่บริษัทฯ
และบริษัทย่อยมีการดำเนินธุรกิจประเภทเดียวกัน อาทิเช่น งานก่อสร้างและจัดหาบุคลากร บริษัทฯ
มีนโยบายให้บริษัทย่อยเป็นผู้ดำเนินงานสำหรับโครงการในต่างประเทศ แต่ในประเทศไทยนั้น
บริษัทฯ จะเป็นผู้ดำเนินการเอง

โครงสร้างรายได้ของบริษัทฯ และบริษัทย่อยมีการประกอบธุรกิจและแบ่งสายงานใหญ่ๆ ออกเป็น 2
ประเภท โดยมีมูลค่ารายได้จำแนกตามสายงานในระยะเวลา 3 ปีย้อนหลัง ดังนี้

  ------------------------- ------- ----------- ------- -------- --------- -------- --------- --------
  โครงสร้างรายได้             % ถือหุ้น  2554                         2553               2552      

  (บริษัทฯ และบริษัทย่อย)        ของ                                                               

                            บริษัทฯ   พันบาท               %        พันบาท     %        พันบาท     %

  1. ธุรกิจไฮโดรคาร์บอน                                                                           

  บมจ. พีเออี (ประเทศไทย)             702,063     47.20            318,359   49.71    264,849   28.45

  1.1                               47,971      3.23             62,437    9.75     28,749    3.09
  แผนกไฟฟ้าและติดตั้งเครื่องมือ                                                                      

  1.2 โรงประกอบระยอง                432,317     29.06            64,350    10.05    67,746    7.28

  โรงประกอบสงขลา                    67,205      4.52             66,173    10.33    34,041    3.66

  1.3                               154,570     10.39            125,399   19.58    134,313   14.42
  บริการน้ำมันและก๊าซธรรมชาติ                                                                      

  บจ. พี เอ อี เทคนิคอล เซอร์วิส 99.99   111,078     7.47             56,415    8.81     111,517   11.98

  บจ. ดับบลิวเอ็นเอสอาร์ แปซิฟิค  60.10   -                            10,709    1.67     81,716    8.77

  บจ. พีเออี คอนสตรัคชั่น        99.99   -           -                -         -        191       0.02
  รีซอร์สเซส                                                                                    

  รวม                               813,141     54.67            385,483   60.19    458,273   49.22

  2. ธุรกิจโครงสร้างพื้นฐาน                                                                         

  บมจ.พีเออี (ประเทศไทย)              665,973             44.71    224,997   35.13    252,377   27.11

  บจ.ดับบลิวเอ็นเอสอาร์ แปซิฟิค   60.10   -                            -         -        -         -

  บจ.โอเอซิส ดีเวลลอปเม้นท์     54.94   70                  0.00     180       0.03     294       0.03

  กิจการร่วมค้าศรีอู่ทองและพีเออี   70.00   9,265               0.62     29,760    4.65     220,098   23.64

  รวม                               674,308             45.35    254,937   39.81    472,769   50.78

  รวมทั้งสิ้น                           1,487,449           100.00   640,420   100.00   931,042   100.00
  ------------------------- ------- ----------- ------- -------- --------- -------- --------- --------

1.3.4 เป้าหมายการดำเนินธุรกิจ

1.3.4 เป้าหมายในการดำเนินธุรกิจของบริษัท

1.3.4.4 การรักษาความเป็นผู้นำในธุรกิจให้บริการ Integrated EPC ในประเทศไทย

บริษัท ฯ วางเป้าหมายที่จะเป็นผู้ให้บริการครบวงจร Integrated EPC เริ่มตั้งแต่การออกแบบ
วางแผน ก่อสร้างวัสดุอุปกรณ์ตลอดจนการให้บริการต่างๆ แก่ลูกค้าในอุตสาหกรรมพลังงาน ได้แก่
น้ำมัน ก๊าซ และปิโตรเคมี ซึ่งถือเป็นธุรกิจหลักของบริษัทฯ นอกจากนี้ บริษัทฯ
ให้บริการลูกค้าที่อยู่ในอุตสาหกรรมเกี่ยวกับโครงสร้างพื้นฐาน (Infrastructure) ได้แก่
การก่อสร้างอาคาร บริษัทฯเป็นบริษัทรับเหมาชั้นนำของประเทศไทย
ทั้งทางด้านวิศวกรรมและการก่อสร้าง โดยได้รับความร่วมมือจากบริษัทพันธมิตรชั้นนำระดับโลก คือ
GPS ที่ให้ความสนับสนุนด้านเทคโนโลยี ทำให้บริษัทฯ
เพิ่มความสามารถในการรองรับงานวิศวกรรมและก่อสร้างอุปกรณ์ในอุตสาหกรรมน้ำมันและก๊าซธรรมชาติขนาดใหญ่ๆ
ได้ อีกทั้งเพื่อตอบสนองความต้องการของลูกค้าทั้งในและต่างประเทศซึ่งขยายตัวอย่างต่อเนื่อง

1.3.4.2 การก้าวเป็นผู้นำของการเป็นผู้ให้บริการ Integrated EPC
อันเป็นที่ยอมรับในความสามารถในระดับนานาชาติ

นอกจากนี้ ด้วยข้อได้เปรียบของบริษัทที่ได้เข้าร่วมเป็นพันธมิตรกับ GPS ผู้ถือหุ้นใหญ่ ซึ่ง GPS
จัดได้ว่าเป็นบริษัทชั้นนำที่มากประสบการณ์ และมีชื่อเสียงไปทั่วโลก
พร้อมให้การสนับสนุนในด้านการจัดหางานโครงการให้กับบริษัท
และยังให้การสนับสนุนด้านเทคโนโลยี และความรู้ให้กับทีมวิศวกร
เพื่อเพิ่มขีดความสามารถให้กับบริษัทในการรองรับงานด้านวิศวกรรมและก่อสร้างอุปกรณ์ในอุตสาหกรรมปิโตรเลียมและปิโตรเคมี
ดังจะเห็นได้จากผลงานการออกแบบและก่อสร้างโครงการต่าง ๆ
ได้รับการยอมรับอย่างสูงในเรื่องคุณภาพ และความสามารถในการควบคุมต้นทุนค่าใช้จ่ายโครงการ
บริษัทได้ตั้งเป้าหมายที่จะเป็นหนึ่งในบริษัทผู้ให้บริการ Integrated EPC
ซึ่งเป็นที่ยอมรับในความสามารถในระดับนานาชาติ
โดยพร้อมจะขยายการรับงานในตลาดต่างประเทศ
และการรับงานในโครงการขนาดเล็กจนถึงขนาดใหญ่ที่มีมูลค่า ตั้งแต่ 100 ล้านเหรียญดอลล่าร์สหรัฐ
เพื่อเพิ่มโอกาสในการเติบโตทางธุรกิจของบริษัทในอนาคต

1.3.5 แผนพัฒนาธุรกิจ

ตามแผนธุรกิจล่าสุด บริษัทได้วางกลยุทธ์การขยายธุรกิจ ใน 2 รูปแบบคือ

1.3.5.1 การรับงานรับเหมา Integrated EPC ซึ่งบริษัทมีความเชี่ยวชาญมากว่า 45 ปี
บริษัทมีแผนต่อเนื่องที่จะขยายงานทางด้าน EPC ไปยังต่างประเทศมากขึ้นในปีหน้านี้

  1.3.5.2 การผลิต และพัฒนาบุคคลากรเพื่อรองรับงาน Integrated EPC

บริษัทได้เริ่มปฏิบัติตามแผนธุรกิจดังกล่าวแล้ว
โดยบริษัทได้มีการลงทุนพัฒนาทรัพยากรมนุษย์ที่มีอยู่และส่วนที่เสริมเข้ามาใหม่เพื่อให้บริษัทฯ
เติบโตตามเป้าหมาย มีการส่งเสริมและนำเทคโนโลยีต่างๆ มาใช้
โดยเฉพาะเทคโนโลยีสารสนเทศ เพื่อเพิ่มขีดความสามารถในการทำงานและการแข่งขันของบริษัทฯ
ทั้งนี้บริษัทฯได้ส่งบุคคลากรทางวิศวกรรมไปศึกษา ดูงานกับบริษัท GPS
เพื่อเตรียมความพร้อมในการรองรับงานโครงการในกลุ่มตะวันออกกลาง

1.3.5.3 การบริหารจัดการตามหลักธรรมมาภิบาล

บริษัทฯ ได้เน้นการบริหารการจัดการเพื่อให้เป็นไปตามหลักธรรมาภิบาล (Corporate
Governance) สร้างเสริมให้มีการกำกับดูแลที่ดี เพื่อก่อให้เกิดการบริหารจัดการอย่างโปร่งใส
อันจะเป็นประโยชน์ต่อบริษัทฯ ผู้ถือหุ้น พนักงาน
รวมถึงการเจริญเติบโตทางเศรษฐกิจของประเทศชาติในที่สุด